རྗེ་ཙོང་ཁ་པ་ནི་བོད་ཀྱི་ཆོས་ལུགས་དང་རྩོམ་རིག་གི་འཕེལ་རིམ་ཁྲོད་ཤུགས་རྐྱེན་ཧ་ཅང་ཆེ་བའི་མི་སྣ་དམིགས་བསལ་བ་ཞིག་ཡིན།ཁོང་ནི་རབ་བྱུང་དྲུག་པའི་མེ་བྱ་༡༣༥༧ལོར་མདོ་སྨད་ཙོང་ཁའི་ཡུལ་དུ་བལྟམས།ཆོས་རྗེ་དོན་འགྲུབ་རིན་ཆེན་གྱི་དྲུང་ནས་རབ་ཏུ་བྱུང་།མདོ་སྔགས་ཀྱི་གཞུང་ལུགས་ལའང་ཐོས་བསམ་ངེས་ཅན་གནང་རྗེས་དགུང་ལོ་བཅུ་བདུན་པ་རབ་བྱུང་དྲུག་པའི་ཆུ་གླང༡༣༧༣ལོར་དབུས་ལྗོངས་ཆོས་ཀྱི་ཞིང་སར་ཕེབས།རྗེ་ཕག་མོ་གྲུབ་པའི་གདན་ས་ཐེལ་དུ་སྤྱན་སྔ་གྲགས་བྱང་པའི་མདུན་གྱི་བྱང་ཆུབ་སེམས་ཀྱི་མན་ངག་ཞུས།ཆོས་གྲྭ་ཆེན་པོ་བདེ་བ་ཅན་སོགས་སུ་རྗེ་རེད་མདའ་བ་སོགས་སྔ་ཕྱིར་བཤེས་གཉེན་བཅུ་ཕྲག་བསྟེན་ནས་མདོ་སྔགས་གསུང་རབ་དགོངས་འགྲེལ་དང་བཅས་པར་ཐོས་པས་མཐའ་རྒྱ་བཅད།བསམ་པས་གཏན་ལ་ཕབ།སྒོམ་པས་ཉམས་སུ་མྱོངས།མཁས་པའི་ཡོན་ཏན།གྲུབ་པའི་གོ་འཕང་།བཙུན་པའི་སྤྱོད་པ་གསུམ་ཡ་མ་བྲལ་བའི་སྒོ་ནས།འཆད་རྩོད་རྩོམ་གསུམ་གྱིས་ས་ཆེན་ཁ་ལོས་བསྒྱུར་བའི་རྣམ་ཐར་བདག་གིར་བསྐྱངས་པས།སྐབས་དེའི་མཁས་གྲུབ་སྐྱེས་ཆེན་ཕལ་པོ་ཆེར་འདོད་རྒུར་དབང་བསྒྱུར་བ་མ་ཟད།གངས་ཅན་པའི་སྲིད་ཀྱི་འཁོར་ལོས་སྒྱུར་བའི་རྒྱལ་པོ་ཆེན་པོ་སྤྱན་སྔར་གྲགས་པའི་རྒྱལ་ཐོག་བཞི་པ་བསོད་ནམས་གྲགས་པ་དང་།ལྔ་པ་གྲགས་པ་རྒྱལ་མཚན་ཟུང་གིས་ཀྱང་གང་གི་ཞབས་ཟུང་འཁོར་ལོའི་རེ་ཁ་སྤྱི་བོའི་རྒྱན་དུ་བཀོད་པ་ལ་བརྟེན་ནས།བོད་བསྟན་སྲིད་གཉིས་ཀར་རྣམ་པར་དཀར་བའི་ཤུགས་རྐྱེན་དམིགས་བསལ་ལྡན་པའི་སྐྱེས་ཆེན་འགྲན་དུ་མེད་པ་ཞིག་ཡིན།